KIRJALLINEN KYSYMYS E-0243/02 esittäjä(t): Karla Peijs (PPE-DE) komissiolle. Tulliasiat.



Virallinen lehti nro 301 E , 05/12/2002 s. 0032 - 0033



KIRJALLINEN KYSYMYS E-0243/02 esittäjä(t): Karla Peijs (PPE-DE) komissiolle (6. helmikuuta 2002) Aihe: Tulliasiat Pääasiassa pk-yritysten hoitamat kansainväliset muuttopalvelut ovat yritysten tehokkuutta vähentävän suuren ongelman edessä, joka lisäksi kuvastaa epäoikeudenmukaisuutta tulliasioissa. Muilta mantereilta tulevat muuttokuormat voidaan tuoda helpommin Yhdistyneen kuningaskunnan kuin minkään muun Euroopan unionin sataman kautta, sillä muissa maissa siirtoasiakirja on esitettävä heti maahan tultaessa ja tavara on tullattava määränpäässä kaikkine tarpeellisine asiakirjoineen, joilla ensisijainen asuinpaikka todistetaan. Onko komissio tietoinen tästä ongelmasta, joka estää terveen kilpailun muuttoyritysten välillä? Hyväksyykö komissio sen, että tullilait eivät pysy nyky-yhteiskunnan toiminnan edellyttämässä vauhdissa mukana? Voiko komissio suunnitella yksinkertaistetun ja yhdenmukaistetun tullilomakkeen, jonka avulla asuinpaikkaan liittyvät hallinnolliset seikat voitaisiin käsitellä myöhemmässä vaiheessa sen jälkeen, kun koti-irtaimisto on tuotu maahan? Frederik Bolkesteinin komission puolesta antama vastaus (19. maaliskuuta 2002) Komissio voi vahvistaa, että joidenkin muuttoyritysten edustajat ovat lähestyneet sitä kuvaten tilannetta samalla tavalla kuin arvoisa parlamentin jäsen. Vastauksena komissio haluaa esittää seuraavat yhteisön ulkopuolisesta maasta tulevan muuttokuorman tulliselvitykseen sovellettavat periaatteet: - Luonnolliset henkilöt, jotka muuttavat tavanomaisen asuinpaikkansa kolmannesta maasta yhteisön tullialueelle, voivat valita vapaasti sen tullitoimipaikan yhteisössä, jonka kautta he tuovat tässä yhteydessä henkilökohtaisen omaisuutensa vapaaseen liikkeeseen luovutusta varten. Yhtenäismarkkinoita koskevien sääntöjen perusteella valinnanmahdollisuus ei rajoitu sen jäsenvaltion tullitoimipaikkoihin, johon kyseinen henkilö aikoo asettua asumaan. - Sen estämättä, mitä yhteisön tullikoodeksissa säädetään tuontitavaroiden vapaaseen liikkeeseen luovutusta koskevista ehdoista ja menettelyistä, jäsenvaltioiden tulliviranomaisilla on tietty harkintavalta niiden asiakirjojen suhteen, jotka asuinpaikkansa yhteisöön muuttavan henkilön on esitettävä, jotta häneen voitaisiin soveltaa tullittomuutta yhteisön tullittomuusjärjestelmän luomisesta 28. maaliskuuta 1983 annetun neuvoston asetuksen (ETY) N:o 918/83(1) säännösten mukaisesti. Harkintavallan perusteena ovat jäsenvaltioiden kansallisen lainsäädännön suuret erot hallinnollisissa menettelyissä ja maahan asumaan asettuvaa henkilöä koskevissa vaatimuksissa. - Jäsenvaltioiden tulliviranomaiset eivät saisi kuitenkaan käyttää harkintavaltaansa niin, että seurauksena on syrjivä tullauskohtelu kyseiseen maahan asettuvien henkilöiden ja toiseen yhteisön jäsenvaltioon asettuvien henkilöiden välillä. Tämän vuoksi kaikkien tullitoimipaikkojen olisi hyväksyttävä vapaaseen liikkeeseen luovutus samanlaisten asiakirjojen perusteella kuin mitä henkilöltä vaaditaan kyseisen tullitoimipaikan jäsenvaltioon asettuessa. Tullittomuuden epääminen tai vaatimus yhteisön kuljetusmenettelyjen käytöstä pelkästään sen vuoksi, että henkilö asettuu toiseen jäsenvaltioon, olisi vastoin nykyistä lainsäädäntöä. Jos arvoisalla parlamentin jäsenellä on tietoa yksittäisistä tapauksista, joissa näitä periaatteita ei ole kunnioitettu, häntä pyydetään toimittamaan tiedot komissiolle, jotta sen yksiköt voisivat selvittää asiaa aiheellisella tavalla. (1) EYVL L 105, 23.4.1983.